Der blev mandag udtalt kritik af eventafdelingen i Aalborg Kommune - og særligt af eventchef Søren Thorst, efter at revisionsvirksomheden undersøgt brugen af kommunale midler. Og rådmand for Senior og Omsorg i Aalborg Kommune, Kristoffer Hjort Storm (UP), som har været en af dem, der har ønsket sagen endevendt, er tilfreds med konklusionen efter et møde mandag i kommunens økonomiudvalg. - Ét er, at man retter kritik af Søren Thorst og de ting, der har været fremme i medierne, men jeg synes, det er forvaltningsledelsens ansvar, at tingene fungerer som de skal, siger Kristoffer Hjort Storm. I slutningen af oktober blev det besluttet på et møde i Aalborg Kommunes økonomiudvalg, at forbruget i eventafdelingen skulle gåes efter i sømmene, og siden da har den uvildige revisionsvirksomhed været i gang med at kortlægge afdelingens forbrug. - Vi har nu fået et dækkende billede af eventområdet, og jeg er meget ked af situationen, som er dybt beklagelig og kritisabel. Jeg tager naturligvis afstand fra, at dokumentationen har været mangelfuld, hvilket bare ikke er godt nok, siger borgmester Thomas Kastrup-Larsen (S). Har tillid til forvaltningsledelsen Søren Thorst beholder stillingen som eventchef, men har fået en advarsel "for ikke at have fuldt administrative procedurer". Herudover er det aftalt, at Søren Thorst i to tilfælde, hvor forplejningen ved repræsentationsmøder har været højere end, hvad man har vurderet ville være rimeligt, tilbagebetaler de afholdte udgifter. Politikerne har ikke været involveret i beslutningen om at lade eventchefen fortsætte. - Forvaltningsledelsen har vurderet, at han er den rette mand, og så må vi have tillid til det, siger Kristoffer Hjort Storm. Tænker du, at sagen er lukket nu? - Det skal den være. Vi er mange fra byrådet, der har sagt, at alt relevant skulle frem, så vi kunne få taget en beslutning og komme videre. Så det er min klare forventning, at sagen er lukket nu, og at vi ikke skal diskutere de her ting igen, siger rådmanden. Er du tilfreds med den løsning, I er endt med? - Jeg synes, det er en udmærket løsning. Det er den løsning, som alle kunne se sig selv i, og dermed også en løsning, som jeg bakker op om, siger Kristoffer Hjort Storm.

Referat:
Rådmand håber, at sag om eventafdelings bilagsrod nu er et overstået kapitel.